text: Fortsat forsinkede tog mellem Jylland og Fyn
  21 februar 2018 kl. 15.49
  Pendlere, der skal over Lillebælt skal også torsdag belave sig på, at rejsetiden bliver længere.
  
  Det er et afsporet tog på Odense Banegård, der er skyld i forsinkelserne. Toget har ødelagt 30 meter skinner, og derfor er der kun et spor ledigt mellem Odense og Fredericia. 
  DSB oplyser, at IC-togene mellem Aarhus og København vil i morgen køre som normalt. For lyntogene på samme strækning samt afgangene mellem Esbjerg og København betyder det, at de vil blive koblet sammen i Middelfart. I modsatte retning bliver togene koblet sammen i Odense og delt igen i Middelfart. Det giver en halv times forsinkelse på lyntogene og mindre forsinkelser mellem Esbjerg og København.
  Derudover vil der forekomme aflysninger af enkelte afgange.
  - Jeg forstår godt den frustration, der er hos pendlerne, over, at der kommer de her forstyrrelser. Nu arbejder vi hårdt og fokuseret i aften og natten igennem, siger Tom Birk Larsen, områdechef for Spor Vest, Banedanmark.
  Banedanmark regner med, at trafikken bliver normal i morgen eftermiddag ved 15-tiden.
  